

LATVIJAS REPUBLIKA

**PRIEKUĻU NOVADA PAŠVALDĪBA**

Reģistrācijas Nr. 90000057511, Cēsu prospekts 5, Priekuļi, Priekuļu pagasts, Priekuļu novads, LV-4126

www.priekuli.lv, tālr. 64107871, e-pasts: dome@priekulunovads.lv

**Lēmums**

Priekuļu novada Priekuļu pagastā

2020.gada 28.maijā Nr.263

(protokols Nr.10, 46.p.)

**Par nomas maksas atbrīvošanu ārkārtējās situācijas laikā**

Priekuļu novada dome izskata biedrības “Labāka Rītdiena”, reģistrācijas nr.40008233675, (turpmāk – Biedrība) 2020.gada 11.maija iesniegumu (pašvaldībā reģistrēts 14.05.2020 ar nr. 3.1-5.2/2020-2226) ar lūgumu sakarā ar COVID -19 izplatību samazināt nomas maksu SAC “Mārsnēni”, kas izvietots pašvaldībai piederoša ēkā Priekuļu novada Mārsnēnu pagasta “Gaismās”.

Izvērtējot pašvaldības rīcībā esošo informāciju, konstatēts, ka 2019.gada 6.martā noslēgts nekustamā īpašuma nomas līgums Nr.3.2.8/2019-306, ar kuru Biedrībai sociālās aprūpes centra vajadzībām iznomāta ēka Priekuļu novada Mārsnēnu pagasta “Gaismās”.

Biedrība informējusi pašvaldību, ka sociālās aprūpes centrā konstatēta darbinieku un klientu inficēšanās ar COVID -19 infekciju, kopumā inficētas 29 personas, tajā skaitā 4 darbinieki.

Lai ierobežotu vīrusa Covid 19 izplatību sociālās aprūpes centrā un nodrošinātu tā darbības nepārtraukšanu, jānodrošina pastiprināti epidemioloģiskās drošības pasākumi, tajā skaitā darbiniekiem pie katra klienta jālieto vienreizlietojams “ekipējums”, kas sastāv no sejas maskas, vienreizlietojamā halāta, cimdiem, bahilām, vienreizlietojamā priekšauta un sejas aizsargstikla- viziera.

Individuālās aizsardzības līdzekļu iegāde ir radījusi papildus finansiālu slogu iestādes darbības nodrošināšanai.

Ministru kabinets 2020. gada 12. martā izdevis rīkojumu Nr. 103 ‘’Par ārkārtējās situācijas izsludināšanu’’ (ar grozījumiem) līdz 2020.gada 9.jūnijam izsludināt visā valstī ārkārtējo situāciju un noteikt epidemioloģiskās drošības pasākumus, lai ierobežotu COVID-19 infekcijas izplatību.

Ministru kabineta 2020.gada 2.aprīļa noteikumi Nr. 180  
“Noteikumi par publiskas personas un publiskas personas kontrolētas kapitālsabiedrības mantas nomas maksas atbrīvojuma vai samazinājuma piemērošanu sakarā ar Covid-19 izplatību” (turpmāk tekstā - Noteikumi) nosaka kārtību, uz likuma "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" darbības laiku komersantam vai citam saimnieciskās darbības veicējam, biedrībai un nodibinājumam, kuru ietekmējusi ar Covid-19 izplatību noteiktā ārkārtējā situācija, piemēro publiskas personas un publiskas personas kontrolētas kapitālsabiedrības nekustamā īpašuma vai kustamās mantas nomas maksas atbrīvojumu vai samazinājumu, kā arī nepiemēro kavējuma procentus un līgumsodus samaksas kavējuma gadījumā, izņemot maksājumus par patērētajiem pakalpojumiem – elektroenerģiju, siltumenerģiju, ūdensapgādi un citiem īpašuma uzturēšanas pakalpojumiem.

Noteikumu 3.p. nosaka, ka  Publiskas personas un publiskas personas kontrolētas kapitālsabiedrības nekustamā īpašuma vai kustamās mantas iznomātājs, pamatojoties uz komersanta (nomnieka) iesniegumu, uz noteiktu laika periodu, sākot no 2020. gada 12. marta, bet ne ilgāk kā līdz dienai, kad spēku zaudē likums "[Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību](https://likumi.lv/ta/id/313373-par-valsts-apdraudejuma-un-ta-seku-noversanas-un-parvaresanas-pasakumiem-sakara-ar-covid-19-izplatibu)", vienpusēji, neveicot grozījumus nomas līgumā, saskaņā ar šo noteikumu 3 punktu piemēro nomas maksas atbrīvojumu vai samazinājumu, ja komersants vienlaikus atbilst visiem šādiem kritērijiem:

1. nomnieka ieņēmumi no saimnieciskās darbības 2020. gada martā, aprīlī, maijā vai jūnijā, salīdzinot ar 2019. gada 12 mēnešu vidējiem ieņēmumiem vai to mēnešu vidējiem ieņēmumiem, kuros nomnieks faktiski darbojies laikposmā no 2019. gada 1. janvāra līdz 2020. gada 1. martam, samazinājušies par 30 %. Biedrībām un nodibinājumiem vērtē to darbības ieņēmumu samazinājumu;
2. nomniekam iesnieguma iesniegšanas dienā nav Valsts ieņēmumu dienesta administrēto nodokļu parāda, kas ir lielāks par 1000 euro, vai, ja parāds ir lielāks, tam ir piešķirts samaksas termiņa pagarinājums vai noslēgta vienošanās par labprātīgu nodokļu samaksu, vai noslēgts vienošanās līgums;
3. nomniekam uz iesnieguma iesniegšanas brīdi nav uzsākts maksātnespējas process;
4. nomniekam pēdējā gada laikā nav bijuši trīs vai vairāk nomas maksas un citu saistīto maksājumu kavējumi vai jebkādas citas būtiskas neizpildītas līgumsaistības pret iznomātāju. Ja pēdējā gada laikā ir bijuši trīs vai vairāk nomas maksas un citu saistīto maksājumu kavējumi, iesnieguma iesniegšanas dienā ir dzēstas visas uz 2020. gada 29. februāri esošās parādsaistības pret iznomātāju vai ir noslēgta vienošanās ar iznomātāju par saskaņotu parādu atmaksas grafiku. Norēķini pilnā apmērā tiek veikti saskaņā ar parādu atmaksas grafiku.

Noteikumu 3.1 punkts nosaka, ka Pašvaldība domes lēmumā var noteikt citus kritērijus, kādiem ir jāatbilst pašvaldības vai tās kontrolētas kapitālsabiedrības nekustamā īpašuma vai kustamās mantas nomniekam, vienlaikus nodrošinot, ka uz šīm personām attiecas šo noteikumu 3.2., 3.3., 3.4. un 4.1. apakšpunktā minētie kritēriji.

Pašvaldības ieskatā COVID-19 infekcijas izplatība nomātajā objektā ir nosakāmais piemērojamais kritērijs nomas maksas atbrīvošanai.

Pašvaldība pārbaudot publiskos reģistros pieejamo informāciju, pārliecinājusies, ka nodokļu maksātājam “Labāka Rītdiena” nav VID administrēto nodokļu (nodevu) parāda, kas kopsummā pārsniedz 150 euro, nav uzsākts Biedrības maksātnespējas process, pēdējā gada laikā nav bijuši 3 vai vairāk nomas maksas un citu saistīto maksājumu kavējumi vai jebkādas citas būtiskas neizpildītas līgumsaistības pret iznomātāju – pašvaldību.

Vienlaicīgi konstatēts, ka Biedrība nekustamo īpašumu saimnieciskās darbības veikšanai Ministru kabineta noteikto ierobežojumu dēļ ārkārtējās situācijas laikā, nav pārtraukusi, bet Biedrības saimnieciskā darbība nomātajā īpašumā būtiski ietekmēta COVID-19 infekcijas izplatības dēļ. Sociālās aprūpes centrā ar COVID-19 infekcijas slimību uz lēmuma pieņemšanas brīdi inficējušies 40 klienti un darbinieki, kā dēļ Priekuļu novads ir visvairāk COVID -19 infekcijas skartais novads.

Ņemot vērā iepriekš minēto un pamatojoties uz likuma ‘’Par pašvaldībām’’ 21.panta pirmo daļu attiecībā uz noteikto, ka dome var izskatīt jebkuru jautājumu, Ministru kabineta 2020.gada 2.aprīļa noteikumi Nr. 180 “Noteikumi par publiskas personas un publiskas personas kontrolētas kapitālsabiedrības mantas nomas maksas atbrīvojuma vai samazinājuma piemērošanu sakarā ar Covid-19 izplatību”, Finanšu komitejas 2020.gada 25.maija lēmumu (prot. Nr.6), Priekuļu novada dome, elektroniski balsojot tiešsaistē, PAR –12 (Elīna Stapulone, Aivars Tīdemanis, Aivars Kalnietis, Arnis Melbārdis, Mārīte Raudziņa, Juris Sukaruks, Māris Baltiņš, Dace Kalniņa, Elīna Krieviņa, Baiba Karlsberga, Jānis Mičulis, Ināra Roce), PRET –nav, ATTURAS –nav, Priekuļu novada dome **nolemj**:

1. Laika periodam, kurā noteikta ārkārtas situācija valstī sakarā ar Covid-19 izplatību, atbrīvot biedrību “Labāka Rītdiena” no nomas maksas par īpašuma Mārsnēnu pagasta “Gaismās” izmantošanu sociālās aprūpes centra “Mārsnēni” darbības nodrošināšanai.
2. Finanšu un grāmatvedības nodaļai nesagatavot rēķinus par nomu maksu periodu, kas attiecas uz ārkārtējo situāciju.
3. Atbildīgā par lēmuma izpildi Finanšu un grāmatvedības nodaļas vadītāja I. Rumba.
4. Kontroli par minētā lēmuma izpildi uzdot izpilddirektoram F. Puņeiko.

Domes priekšsēdētāja (paraksts) Elīna Stapulone